KOMISIJOS REGLAMENTAS (EB) Nr. 740/2009
2009 m. rugpjūčio 12 d.
iš dalies keičiantis Reglamento (EB) Nr. 1282/2006 nuostatas dėl pieno ir pieno produktų eksporto grąžinamųjų išmokų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 170 ir 171 straipsnius kartu su 4 straipsniu,
kadangi:
(1)
2006 m. rugpjūčio 17 d. Komisijos reglamento (EB) Nr. 1282/2006, nustatančio išsamias specialiąsias Tarybos reglamento (EB) Nr. 1255/1999 taikymo taisykles dėl pieno ir pieno produktų eksporto licencijų ir eksporto grąžinamųjų išmokų (2), 5 straipsnyje nustatyta sūrių minimali laisva pasienio kaina, kurią taikant skiriamos eksporto grąžinamosios išmokos.
(2)
Nustatytas toks kainos lygis, kad būtų galima užtikrinti aukštą sūrio, už kurį prašoma skirti eksporto grąžinamąją išmoką, kokybę (t. y., kad šios išmokos nebūtų skiriamos už prastos kokybės sūrį, sūrio atliekas ar sūrio žievę) ir kad taikant išmokų skyrimo sistemą būtų daromas siekiamas ekonominis poveikis. Nuo 2008 m. rudens susiklosčius nepalankioms rinkos aplinkybėms vidaus rinkoje gerokai sumažėjo ir iki šiol mažėja sūrio kainos, todėl šiuo metu minimali laisva pasienio kaina nebeatspindi tikrosios ribos ir neatitinka jai keliamo tikslo. Tikėtina, kad sūrio rinkos ir kainų padėtis dar ilgai bus silpna ir pažeidžiama, todėl nustatyti tinkamą kainos ribą itin sunku. Panaikinus minimalios kainos kriterijų gerokai sumažės prekybininkams ir kompetentingoms institucijoms tenkanti administracinė našta. Siekiant nustatyti piktnaudžiavimo minimalios kainos reikalavimo panaikinimu atvejus, reikėtų deramai stebėti sūrių rinkos raidą ir eksportą, už kurį skiriamos grąžinamosios išmokos.
(3)
Todėl Reglamentas (EB) Nr. 1282/2006 turėtų būti atitinkamai iš dalies pakeistas.
(4)
Šiame reglamente nustatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1282/2006 5 straipsnis išbraukiamas.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis taikomas nuo šio reglamento įsigaliojimo dienos pateiktoms paraiškoms gauti eksporto licenciją.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. rugpjūčio 12 d.